Denne biltypen gjorde et uventet hopp på statistikken
Amerikanerne har forstått det. For 39. året på rad ble Fords F-serie USAs mest kjøpte bil i fjor, og nummer tre i verdensrankingen. Hvor enn du retter øynene i det amerikanske trafikkbildet, vil det alltid dukke opp en pickup. Gjerne en diger en. Og hvem husker ikke de legendariske øyeblikkene da Top Gear forsøkte å ta livet av en Toyota Hilux? Selv da de plasserte den på taket av et høyhus og i sprengningen druknet Toyotaen i murstein, lot ikke Hiluxen seg stoppe. Derfor er det heller ikke rart at nesten hvert TV-sendte nyhetsinnslag fra krig og elendighet inneholder Hilux som linselus. Selv terrorister stiller krav til kvalitet. Her er alle de norske bilnyhetene i 2016Norge er intet stort land for pickuper, og består i hovedsak av biler til kommersielt bruk av blant andre entreprenører og håndverkere. Mellom 3000 og 4000 nye selges hvert år, men i fjor skvatt salget opp til 4591 når alle varianter inkluderes. Økningen gjennom året på 17,9 prosent, toppet seg i desember med 93,3 prosents vekst fra året før, melder Opplysningsrådet for Veitrafikken. Tre modeller utpeker seg: Isuzu D-Max, Toyota Hilux og VW Amarok. Disse tre står nær to tredeler av pickup-kjøpene. Mye av forklaringen på den sterke salgsveksten ligger i avgiftsøkningen ved årsskiftet. For personbiler ble økningen i CO2-avgiften for de store bilenes vedkommende i mange tilfeller kompensert med lavere hk-avgift. Men siden pickupene som selges i Norge langt fra er overmotoriserte, fikk flere av dem et realt avgiftspåslag. Mange kjøpere ønsket å unngå akkurat det.Mens det i pickupens opprinnelse – første F-serie rullet ut fra Fords fabrikkanlegg i Detroit i 1948 – lå et nyttebehov, er biltypen mange steder i verden i dag like mye personbil med utvidet funksjonalitet. Bare ikke i Norge hvor baksetet koster en halv formue, eller mer konkret rett over 200.000 kroner i Toyota Hilux’ tilfelle. 368.600 kroner prises en tilfeldig valgt 2-seters varebil til med bakdører og fjernet baksete, mot 571.000 kroner for samme bilen som personbil med baksete. Ikke rart at nesten alle pickuper som selges i Norge derfor er uten baksete og på grønne skilt. Tall fra OFV viser at bare noen titalls biler registreres på hvite skilt og er med baksete. 17 av dem var i fjor VW Amarok. De aller fleste pickuper gjør i Norge nytte for seg i bygg- og anleggssektoren. Se listen over de mest populære pickupene i NorgeMen vent litt, det finnes ett smutthull i den norske avgiftslovgivningen: Svalbard. For kjøper du en Hilux hos Svalbard Auto, tar de ekstra betalt for å skru ut baksetet. Og siden den norske stat ikke krever inn verken engangsavgift eller moms på Svalbard, så kan fastlandets personbilpris godt og vel halveres. Ulempen med Svalbard-biler er at de ikke kan importeres avgiftsfritt til Norge. Når/hvis biler tas permanent til fastlandet, så skattlegges de som en hvilken som helst bruktimportert bil.
Salget økte med 93,3 prosent i desember, og det ble 4591 nye av dem på veiene i fjor. Knapt noe er barskere å kjøre enn en solid pickup.